b"\n_START_ARTICLE_\nYpatingasis B\xc5\xabrys\n_START_PARAGRAPH_\nYpatingasis B\xc5\xabrys (Special Enhed (Vilnius) eller Special SD og tysk sikkerhedspolitienhed) (litauisk: Vokie\xc4\x8di\xc5\xb3 Saugumo policijos ir SD ypatingasis b\xc5\xabrys, polsk: szaulisi eller Strzelcy Ponarscy) blev oprettet i 1941 af den tyske bes\xc3\xa6ttelsesregering og var aktiv indtil 1944. Der er forskellige opg\xc3\xb8relser af Ypatingasis B\xc5\xabrys' st\xc3\xb8rrelse. Den polske historiker Czes\xc5\x82aw Michalski skriver, at specialenheden ved oprettelsen var p\xc3\xa5 50 mand mens den polsk-amerikanske sociolog Tadeusz Piotrowski ansl\xc3\xa5r, at der var omkring 100 frivillige fra begyndelsen. Efter dannelsen voksede antallet iflg. Michalski til hundreder af medlemmer, mens Ar\xc5\xabnas Bubnys sl\xc3\xa5r fast, at gruppen aldrig oversteg 50 mand. Han oplyser p\xc3\xa5 baggrund af arbejder af den polske historiker Helena Pasierbska, at der i perioden 1941-1944 var cirka 108 medlemmer af Ypatingasis B\xc5\xabrys. Sammen med tysk politi deltog Ypatingasis B\xc5\xabrys i Paneriai-massakren, hvor omkring 100.000 sovjetiske krigsfanger, j\xc3\xb8der, polakker og romaer blev myrdet.\n_START_SECTION_\nHistorie\n_START_PARAGRAPH_\nF\xc3\xb8rste gang Specialenhed (Vilnius) (litauisk: Ypatingasis b\xc5\xabrys) n\xc3\xa6vnes, er i dokumenter dateret den 15. juli 1941. Gruppen (YB) oprettedes som politienhed efter Tysklands bes\xc3\xa6ttelse af Litauen. Mange meldte sig frivilligt specielt rekrutteret fra den tidligere, paramilit\xc3\xa6re, nationalistiske  organisation \xe2\x80\x9dForenede lituaiske skytter\xe2\x80\x9d (litauisk: Lietuvos \xc5\xa0auli\xc5\xb3 S\xc4\x85junga). Ypatingasis B\xc5\xabrys bestod f\xc3\xb8rst og fremmest af litauere, men if\xc3\xb8lge den litauiske historiker Bubnys rummede den ogs\xc3\xa5 f\xc3\xa5 russere og polakker._NEWLINE_Enheden var en del af det tyske politi. Blandt dens f\xc3\xb8rste aktivister var l\xc3\xb8jtnanterne Jakubka og Butkus. Efter 23. juli 1941 var den ledende officer Jouzas \xc5\xa0idlauskas. Medlemmer af enheden fik udleveret sovjetiske v\xc3\xa5ben, blev udstyret med hvide armbind, optr\xc3\xa5dte som vagter og eskorterede j\xc3\xb8der fra deres lejligheder til Vilnius ghetto. I november 1941 blev l\xc3\xb8jtnant Balys Norvai\xc5\xa1a kommand\xc3\xb8r, hans stedfortr\xc3\xa6der var l\xc3\xb8jtnant Balys Luko\xc5\xa1ius. Ypatingasis B\xc5\xabrys var i mellemtiden reduceret til 40-50 mand. Sidst i 1943 blev Norvai\xc5\xa1a og Luko\xc5\xa1ius overf\xc3\xb8rt til en selvforsvarsbataljon, og kommandoen over YB blev overf\xc3\xb8rt til sergent Jonas Tumas. En del af enheden bar uniformer fra den litauiske h\xc3\xa6r indtil 1942, hvor de fik udleveret gr\xc3\xb8nne Sicherheitsdienst uniformer med hagekors og kranie p\xc3\xa5 deres kasketter. Medlemmerne fik ogs\xc3\xa5 udstedt Sicherheitsdienst-identitetskort. YB var direkte underlagt tysk sikkerhedspoliti (Sicherheitsdienst). Den l\xc3\xa6ngst tjenstg\xc3\xb8rende overordnede var SS-eren Martin Weiss. Weiss ikke alene kommanderede henrettelsespelotonerne, men deltog personligt i drabet p\xc3\xa5 ofrene. I 1943 blev Weiss erstattet af menig Fiedler._NEWLINE_Ypatingasis B\xc5\xabrys udf\xc3\xb8rte de fleste henrettelser i 1941. YB myrdede i Paneriai, Nemen\xc4\x8din\xc4\x97, Naujoji Vilnia, Var\xc4\x97na, Ja\xc5\xa1i\xc5\xabnai, Ei\xc5\xa1i\xc5\xa1k\xc4\x97s, Trakai, Semeli\xc5\xa1k\xc4\x97s, og \xc5\xa0ven\xc4\x8dionys._NEWLINE_YB bevogtede ogs\xc3\xa5 Gestapo-hovedkvarteret i Vilnius, f\xc3\xa6ngslet p\xc3\xa5 den nuv\xc3\xa6rende Gedeminas prospectas og basen i Paneriai. Da tyskerne lukkede Vilnius\xe2\x80\x99 klostre, bevogtede YB de beslaglagte v\xc3\xa6rdier. I 1943 udf\xc3\xb8rte YB f\xc3\xa6rre mord end i 1941-1942, Fra december 1943 blev Paneriai bevogtet af en SS-deling, og fra 1944, if\xc3\xb8lge den litauiske historiker Bubnys, deltog YB ikke l\xc3\xa6ngere i mordene i Paneriai._NEWLINE_Fra august 1943 blev Ypatingasis B\xc5\xabrys omd\xc3\xb8bt til Enhed af den 11. bataljon i den lettiske legion. P\xc3\xa5 trods af den formelle \xc3\xa6ndring stod YB stadig under Sicherheitsdiensts kommando. I 1944 blev YB flyttet til Kaunas og stationeret p\xc3\xa5 det niende fort. Der bevogtede YB f\xc3\xa6ngslet, hvor de dr\xc3\xa6bte 100 fanger. Efterf\xc3\xb8lgende blev YB flyttet til Stutthof, eskorterede j\xc3\xb8der til Toru\xc5\x84, blev d\xc3\xa9r indtil april 1944, hvor de modtog ordre om at f\xc3\xb8re j\xc3\xb8der til Bydgoszcz. Ypatingasis B\xc5\xabrys\xe2\x80\x99 medlemmer flygtede fra fronten, der n\xc3\xa6rmede sig fra \xc3\xb8st, og j\xc3\xb8diske fanger undslap. Nogle YB-medlemmer havde held med at flygte til Tyskland, mens andre medlemmer gik under jorden, da omr\xc3\xa5det blev befriet af Den R\xc3\xb8de H\xc3\xa6r._NEWLINE_Ypatingasis B\xc5\xabrys myrdede titusinder af mennesker, mest j\xc3\xb8der. Ti YB-medlemmer blev d\xc3\xb8mt og henrettet af de sovjetiske myndigheder i 1945 (Jonas O\xc5\xbeelis-Kazlauskas, Juozas Macys, Stasys Ukrinas, Mikas Bogotkevi\xc4\x8dius, Povilas Vaitulionis, Jonas Dvilainis, Vladas Mandeika, Borisas Balt\xc5\xabsis, Juozas Augustas, Jonas Norkevi\xc4\x8dius). I alt 20 YB-medlemmer blev d\xc3\xb8mt af de polske og sovjetiske myndigheder, fire af dem i Polen i 70\xe2\x80\x99erne. I 1972 arresterede polske myndigheder tre m\xc3\xa6nd, en polak (Jan Borkowski, under krigen havde han benyttet sit litauniserede navn: Jonas Barkauskas), de andre to af blandet polsk-litauisk herkomst (W\xc5\x82adys\xc5\x82aw Butkun, kendt som Vladas Butkunas og J\xc3\xb3zef Miakisz, kendt som Juozas Mika\xc5\xa1ius) og d\xc3\xb8mte dem til d\xc3\xb8den, hvilket senere blev \xc3\xa6ndret til 20 \xc3\xa5rs f\xc3\xa6ngsel. Andre YB-medlemmer d\xc3\xb8de efter krigen eller bor udenlands."